b"\n_START_ARTICLE_\nBarrow' neem\n_START_PARAGRAPH_\nBarrow' neem (inglise Point Barrow, injupiaki Nuvuk) on neem P\xc3\xb5hja-Ameerika loodeosas. Neeme tipp on P\xc3\xb5hja-Ameerika mandriosa ja Ameerika \xc3\x9chendriikide k\xc3\xb5ige p\xc3\xb5hjapoolsem punkt. _NEWLINE_Neem asub Alaskas USA k\xc3\xb5ige p\xc3\xb5hjapoolsemast linnast Utqia\xc4\xa1vikist 14 km ja p\xc3\xb5hjapoolusest 2078 km kaugusel. Barrow' neeme l\xc3\xa4biv meridiaan on kahe P\xc3\xb5hja-J\xc3\xa4\xc3\xa4mere \xc3\xa4\xc3\xa4remere, T\xc5\xa1ukt\xc5\xa1i ja Beauforti mere piir. Neeme geograafilised koordinaadid on 71\xc2\xb0\xc2\xa023\xe2\x80\xb2\xc2\xa0N, 156\xc2\xb0\xc2\xa030\xe2\x80\xb2\xc2\xa0W_NEWLINE_Barrow' neem on v\xc3\xa4ike kirde suunas merre suunduv maas\xc3\xa4\xc3\xa4r. Ta sai nime inglise geograafi Sir John Barrow' auks._NEWLINE_Tuhatkond aastat enne eurooplaste saabumist rajasid Barrow' neemele asula inupiati rahva esivanemad, kes kuulusid Thule kultuuri. See on \xc3\xbcks varaseimaid Thule kultuuri asulapaiku ja n\xc3\xa4htavasti kujuneski Thule kultuur v\xc3\xa4lja Barrow' neeme kandis. V\xc3\xa4ljakaevamistel on leitud matusepaik, ulu-nimelisi l\xc3\xb5ikeriistu ja bola-nimelisi viskerelvi. Neeme l\xc3\xa4hedal avastas Vilhjalmur Stefansson 1912 ka Thule kultuurile eelnenud Birnirki kultuuri asulapaiga."